বছরের শেষ। আজ বড়দিন। আর বড়দিন মানেই বিভিন্ন স্বাদের কেক। সেই বিভিন্ন স্বাদের কেকের সম্ভারে সেজে উঠেছে দক্ষিণ ২৪ পরগনার ক্যানিং বাজার। ফ্রুট কেক, চকোলেট কেক, বাটার কেক— আরও কত কী! কিন্তু কেনার ইচ্ছা থাকলেই তো শুধু হবে না, পকেটে থাকতে হবে পর্যাপ্ত টাকা। নোটবাতিলের ফলে সাধারণ মানুষের অবস্থা এখন ‘ভাঁড়ে মা ভবানী’। তাই সাধারণ মানুষের কথা মাথায় রেখেই মাত্র ১৫ টাকাতেই পাওয়া যাচ্ছে কেক।
অবাক হচ্ছেন? ভাবছেন এও কী করে সম্ভব! হ্যাঁ মাত্র ১৫ টাকাতেই বিক্রি হচ্ছে সুস্বাদু কেক। তবে হ্যাঁ, কোয়ালিটিটা হয়ত পাঁচশো টাকার মতো নয়। এর থেকে ভালো, অন্য স্বাদের ও নানা ধরনের কেকও মিলছে বাজারে। ১৫ টাকা থেকে শুরু করে ৫০০ টাকা দামের কেক মিলছে বাজারে। ফলে যার যেমন সাধ্য, তেমন দামের কেক কিনেই বড়দিনে নিতে পারবেন কেকের মজা।
আরও পড়ুন
কুক-টুক: ক্রিসমাস প্লাম কেক ও চকোলেট ফাজ রেসিপি
নোট বাতিলের জেরেই বাজার থেকে উধাও বাঙালির প্রিয় বাপুজি?
প্রতি বছরই বড়দিন উপলক্ষে কলকাতার পার্কস্ট্রিট চত্বর যেমন সেজে ওঠে নানা রঙে, তেমনই ক্যানিং বাজার এলাকাও সেজে ওঠে নানান সাজে। প্রভু যিশুর জন্মদিন উপলক্ষে সকলে কেক-উৎসবে মেতে ওঠেন। সেই কারণেই এই ক্যানিং বাজার চত্বরে পঞ্চাশটিরও বেশি কেকের দোকান সাজিয়ে বসেছেন স্থানীয় ব্যবসায়ীরা। তাঁদের দাবি, ‘প্রতিবছরই এই এলাকার সব মানুষই ২৫ ডিসেম্বরে প্রভু যিশুর জন্মদিন উপলক্ষে কেক-উৎসবে মেতে ওঠেন। কিন্তু সুন্দরবনের এই প্রত্যন্ত এলাকার সব ধরনের মানুষই যাতে কেকের মজা নিতে পারেন, সেই কারনেই ১৫ টাকা থেকে শুরু করে ৫০০ টাকা দামের কেক রয়েছে আমাদের কাছে।’
প্রতি বছরের মতো এই বছরেও প্রচুর কেক কিনছেন সাধারণ মানুষ। তবে নোটবাতিলের রেশ পড়েছে কেক বাজারে। নোট সমস্যার কারণে দামি কেকের থেকে সস্তার কেকের চাহিদা বেশি। কেক কিনতে আসা এক ক্রেতা জানাচ্ছেন, এবার টাকার যা সমস্যা তাতে তিনি ভেবেছিলেন কেক কিনতে গিয়ে বেগ পেতে হবে। কিন্তু বাজারে এসে দেখেন মাত্র পনেরো টাকাতেই কেক পাওয়া যাচ্ছে। তাঁদের মতো সাধারণ মানুষের কথা মাথায় রেখে বিক্রেতাদের সস্তায় কেক বিক্রি করার পরিকল্পনাকে সাধুবাদ জানিয়েছেন ক্রেতামহল।